Amaqembu Amabili Emidlalo Ammela Isizwe Anqoba Ngempeleviki
Amaqembu amela ilizwe emidlalweni ethi owenguqu kanye lowe rugby aphumelele okwamagama emidlalweni yawo yakuqala eyokudinga intshantshu zezwekazi lase Africa.
BULAWAYO — Impelaviki edluleyo ibenhle kakhulu kwezemidlalo kwele Zimbabwe ngemva kokuba amaqembu amela ilizwe kumidlalo ethi owenguqu kanye lowe rugby ephumelele kumidlalo yawo eyakuqala eyokudinga intshantshu zezwekazi lase Africa. Iqembu elimela ilizwe emdlalweni wenguqu elema Warriors limangalise abanengi ngokwenelisa kwalo ukunqoba ele Malawi nge 2 ka 1 emdlalweni obukhonale kwele Malawi ngemva kokuba lingalungiselelanga kuhle lumdlalo njengoba abadlali bebekhalala umsebenzi bekhonona ngeholo labo. Leliqembu lifike kwele Malawi sekusele amahola alitshumi lanhlanu ukuba umdlalo uqale ngemva kokuba lihambe ngebhasi ngoba indizamtshina obekumele liyigade icine iphapha yahamba abadlali besala ukuphakama kungakaxazululwa indaba yeholo. Inhlanganiso ebona ngokuqhutshwa komdlalo wenguqu kwele Zimbabwe eye Zifa ibhekane lodubo lokungabi lemali njalo yehluleke ukupha abadlali bamaqembu athi elamajaha aleminyaka engaphansi kwamatshumi amabili lantathu kanye lelabesifazane elama Mighty Warriors imali ababeyithenjisiwe ensukwini ezisanda kwedlula. Umlandeli womdlalo wenguqu uFreedom Gatsheni uthi umdlalo wenguqu usudinga inkokheli entsha ukuze lesisimo silungisiswe ngoba siyangisa ilizwe. Abahlohlele iqembu le Zimbabwe eMalawi ngabagadli abathi uCuthbert Malajila kanye lo Khama Billiat ikanti ohlohlele iMalawi ngu John Banda. Umqeqetshi we Malawi uYoung Chimodzi uhle waxotshwa umsebenzi ngemva kokudliwa kweqembu lakhe ngele Zimbabwe njalo abasiki bebunda bathi inhlanganiso ebona ngokuqhutshwa komdlalo wenguqu kulelolizwe ifuna ukuqhatsha umqeqetshi weZimbabwe uKallisto Pasuwa yena olokhe engakaze athole iholo selokhu waqala ukuqeqetsha amaqembu esizwe. Iqembu le Zimbabwe lihlezi phezu kwengalane kusibaya sika Group L ngemva kokunqoba kwalo elikwenze ele Malawi njalo lilingene ngemiklomelo leqembu le Swaziland lalo elinqobe ele Guinea nge 2 ka 1 womabili elemiklomelo emithathu. Kusenjalo iqembu lama Warriors elibunjwa ngabadlali abadlala besekhaya likhangelelwe ukudibana lele Comoros ngeSonto kumncintiswano we African Nations Championships owaziwa kakhulu ngokuthi Chan. ....................................................... Sikhangele umdlalo we rugby. Iqembu elimela ilizwe emdlalweni we rugby odlalwa ngabadlali abalitshumi lanhlanu linqobe ele Kenya nge 28 ka 20 emdlalweni we Africa Rugby Cup oqhutshelwe esigodlweni iHarare ngoMgqibelo. Iqembu le Zimbabwe lizadlala lele Tunisia emdlalweni walo olandelayo kumncintiswano ofanayo ngenyanga ezayo njalo kuzamele libophe ziqine ngoba umdlalo uphele selidonsa nzima okuyisimo okuthiwe ngumqeqetshi waleliqembu uCyprian Mandenge sibangelwe yikuba abadlali imizimba yabo ibuthakathaka.